Medicul Cătălin Cîrstoiu, candidatul comun PSD-PNL la Primăria Capitalei, susţine că liberalii şi social-democraţii "nu s-au iubit unii cu alţii". Întrebat despre căsătoria din interes dintre PSD şi PNL, Cătălin Cîrstoiu a comentat: "Astea uneori sunt de succes", informează News.ro.
"Eu nu sunt politician. Eu sunt un exponent al alianţei PSD-PNL. Eu nu sunt înscris în niciunul dintre cele două partide", a spus Cătălin Cîrstoiu în emisiunea Insider politic, difuzată sâmbătă la Prima TV.
Cătălin Cîrstoiu a fost întrebat dacă, după alegeri, se va înscrie în unul dintre cele două partide.
"Eu cred că în momentul de faţă sunt cea mai bună reprezentare a concepţiilor PSD şi a concepţiilor PNL. Ei nu s-au iubit unii cu alţii", a comentat Cîrstoiu.
Căsătoriile din interes uneori sunt de succes
Cât despre afirmaţia lui Rareş Bogdan, care a caracterizat coaliţia PSD-PNL drept o căsătorie din interes, Cătălin Cîrstoiu a comentat: "Astea uneori sunt de succes".
Europarlamentarul PNL Rareş Bogdan a explicat, într-o vizită în judeţul Brăila, că a fost nevoie de o "căsătorie de convenienţă" între PSD şi PNL deoarece războiul lui Putin este foarte aproape.
"Vă rog să mă înţelegeţi şi pe mine şi pe ceilalţi, uneori există căsătorii de convenienţă, nu spun de interes, în care îţi respecţi partenerul, că te-a pus mama cu tata să te însori, dar asta nu înseamnă că eşti îndrăgostit. Nu vă gândiţi cumva că suntem îndrăgostiţi cu cei care au condus judeţul ăsta mult timp, nici într-un caz. Dar în acelaşi timp ştiu ceva, că azi noapte Kievul a fost bombardat, că se pregăteşte cea mai mare ofensivă spre Nikolaiev şi Odesa, mai ştiu că am văzut declaraţiile şi le văd, ale lui Medvedev şi Putin legate de gurile Dunării şi Testamentul lui Petru cel Mare şi mai ştiu o chestiune, că dacă vor cădea Nikolaiev şi Odesa şi dacă Rusia se apropie de Rieni, de Izmail şi atât de aproape de Brăila şi de Galaţi şi de Tulcea, România este într-un real pericol. Iar Moldova este sub un pericol total", a explicat Rareş Bogdan.